Official Journal L 271 , 24/10/2000 P. 0001 - 0003



Id-Deċiżjoni tal-Kunsill tas-17 Ottubru 2000 li tistabbilixxi segretarjat għall-korpi konġunti tas-sorveljanza tal-protezzjoni tad-data stabbiliti mill-Konvenzjoni dwar l-Istabbiliment ta' Uffiċċju tal-Pulizija Ewropea (Konvenzjoni Europol), il-Konvenzjoni dwar l-Użu tat-Teknoloġija ta' l-Informazzjoni għall-Għanijiet ta' Dwana u l-Konvenzjoni li timplimenta l-Ftehim ta' Schengen dwar l-abolizzjoni gradwali ta' investigazzjoni fil-fruntieri komuni (Konvenzjoni ta' Schengen) (2000/641/JHA) IL-KUNSILL TA' L-UNJONI EWROPEA, Wara li kkunsidra l-Artikoli 30 u 34(2)(ċ) tat-Trattat dwar l-Unjoni Ewropea, Wara li kkunsidra l-Artikolu 2 tal-Protokoll li jintegra l-acquis ta' Schengen fil-qafas ta' l-Unjoni Ewropea, Wara li kkunsidra l-inizjattiva tar-Repubblika Portugiża [1], Wara li kkunsidra l-fehma tal-Parlament Ewropew [2], Billi: (1) Il-Konvenzjoni dwar l-istabbiliment ta' Uffiċċju tal-Pulizija Ewropea (Konvenzjoni Europol) [3], il-Konvenzjoni dwar l-Użu ta' tat-Teknoloġija ta' l-Informazzjoni għall-Għanijiet tad-Dwana [4] u l-Konvenzjoni li timplimenta l-Ftehim ta' Schengen dwar l-abolizzjoni gradwali ta' l-investigazzjoni fil-fruntieri komuni (Konvenzjoni ta' Schengen) [5] ħolqu korpi tas-sorveljanza konġunti sabiex josservaw l-applikazzjoni korretta ta' disposizzjonijiet tal-protezzjoni tad-data f'dawk l-istrumenti. (2) Sabiex dawk il-korpi tas-sorveljanza konġunti jiffunzjonaw effettivament u jnaqqsu l-ispejjeż, għandhom ikunu appoġġjati b'segretarjat tal-protezzjoni tad-data indipendenti, wieħed, li fl-eżerċizzju tax-xogħlijiet tiegħu, huwa marbut biss bl-istruzzjonijiet ta' dawn il-korpi. (3) Għal raġunijiet prattiċi l-amministrazzjoni tas-segretarjat tal-protezzjoni tad-data għandhom jinżammu relatati mill-viċin mas-Segretarjat Ġenerali tal-Kunsill, waqt li jissalvagwardja l-indipendenza tiegħu fl-eżerċizzju tax-xogħlijiet tiegħu. (4) Sabiex tiġi żgurata din l-indipendenza, id-deċiżjonijiet dwar il-ħatra u tneħħija mill-kariga tal-kap tas-segretarjat tal-protezzjoni tad-data għandhom jittieħdu mid-Deputat Segretarju Ġenerali tal-Kunsill, li jaħdem fuq proposta mill-korpi tas-superviżjoni konġunta, u l-uffiċjali l-oħra assenjati lis-segretarjat tal-protezzjoni tad-data għandhom jitqiegħdu taħt l-istruzzjonijiet tal-kap tas-segretarjat tal-protezzjoni tad-data. (5) L-ispejjeż amministrattivi tas-segretarjat tal-protezzjoni tad-data għandhom jiġu allokati lill-budget ġenerali ta' l-Unjoni Ewropea. Il-Europol għandha tikkontribwixxi għall-finanzjament ta' ċerti spejjeż b'rispett għal laqgħat relatati mal-kwistjonijiet ta' implimentazzjoni tal-Konvenzjoni Europol. (6) Mid-Deċiżjoni tal-Kunsill Nru 1999/438/KE ta' l-20 ta' Mejju 1999 li tikkonċerna l-awtorità superviżorja konġunta stabbilita fl-Artikolu 115 tal-Konvenzjoni li tapplika l-Ftehim ta' Schengen ta' l-14 ta' Ġunju 1985, dwar l-abolizzjoni gradwali ta' investigazzjonijiet fil-fruntieri komuni, iffirmata fid-19 ta' Ġunju 1990 [6], li postha ttieħded b'din id-Deċiżjoni, għandha titneħħa mid-data li fiha tiġi applikata din id-Deċiżjoni. (7) Il-korpi tas-superviżjoni konġunti eżistenti stqarru l-approvazzjoni tagħhom għall-prinċipji provduti f'din id-Deċiżjoni, IDDEĊIEDA DAN LI ĠEJ: Artikolu 1 Stabbiliment u xogħlijiet tas-segretarjat għall-protezzjoni tad-data. 1. Segretarjat (minn hawn ‘il quddiem imsemmi bħala "segretarjat għall-protezzjoni tad-data") huwa hawnhekk stabbilit għall-korpi superviżorji konġunti stabbiliti bil-Konvenzjoni dwar l-istabbiliment ta' l-Uffiċċju tal-Pulizija Ewropea (Konvenzjoni Europol), il-Konvenzjoni għall-Użu tat-Teknoloġija ta' l-Informazzjoni għall-Għanijiet tad-Dwana u l-Konvenzjoni dwar l-implimentazzjoni tal-Ftehim ta' Schengen dwar l-abolizzjoni gradwali ta' investigazzjonijiet fil-fruntieri komuni (Konvenzjoni ta' Schengen). 2. Is-segretarjat għall-protezzjoni tad-data għandu jissodisfa x-xogħlijiet provduti għas-segretarjati tal-korpi superviżorji konġunti kif imqegħdin fir-Regoli ta' Proċedura rispettivi ta' dawk il-korpi. Artikolu 2 Segretarju għall-protezzjoni tad-Data. 1. Is-segretarjat għall-protezzjoni tad-data għandu jitmexxa minn segretarju għall-protezzjoni tad-data li l-indipendenza tiegħu fl-operazzjoni tax-xogħlijiet tiegħu għandha tkun salvagwardata, bla ħsara għal struzzjonijiet mill-korpi konġunti superviżorji u l-presidenti tagħhom. Id-Deputat Segretarju Ġenerali tal-Kunsill, li jaħdem fuq proposta tal-korpi superviżorji konġunti, għandhom jaħtru segretarju għall-protezzjoni tad-data għal perjodu ta' tliet snin. Is-segretarju għall-protezzjoni tad-data jista’ jerġa’ jinħatar. 2. Is-segretarju għall-protezzjoni tad-data għandu jingħażel minn fost il-persuni li huma ċittadini ta' l-Unjoni Ewropea, għandhom drittijiet ċivili u politiċi sħaħ, jistgħu jużaw esperjenza u kompetenza xierqa fil-qadi tad-dmirijiet ikkonċernati, u joffru kull garanzija ta' indipendenza. Għandu jibqa’ lura minn kull azzjoni inkompatibbli mad-dmirijiet tiegħu u, waqt iż-żmiem ta' kariga tiegħu, ma jaħdem f'ebda xogħol ieħor, sew jekk bil-qliegħ u sew jekk le. Għandu, wara ż-żmien ta' kariga tiegħu, jaġixxi b'integrità u diskrezzjoni fir-rigward għall-aċċettazzjoni ta' appuntamenti u benefiċċji. 3. Is-segretarju għall-protezzjoni tad-data għandu jitneħħa mill-uffiċċju mid-Deputat Segretarju Ġenerali tal-Kunsill, li jaġixxi fuq proposta mill-korpi konġunti superviżorji, jekk ma jibqax jissodisfa l-kondizzjonijiet meħtieġa għall-qadi ta' dmirijietu jew jekk ikun instab ħati ta' imġieba ħażina serja. 4. Apparti minn bdil normali meta jiskadi ż-żmien tal-kariga tiegħu jew fl-eventwalità tal-mewt tiegħu u tneħħija mill-kariga b’mod konformi mal-paragrafu 3, il-kariga tas-segretarju għall-protezzjoni tad-data għandha tintemm meta r-riżenja tiegħu tidħol fis-seħħ. Fil-każ ta' l-iskadenza taż-żmien ta' kariga tiegħu u fil-każ li jirreżenja, għandu, fuq it-talba tal-korpi superviżorji konġunti jibqa’ fil-ħatra sakemm jinbidel. 5. Is-segretarju għall-protezzjoni tad-data għandu, sew waqt u sew wara li jintemm iż-żmien ta' kariga tiegħu, ikun suġġett għal dmir ta' segretezza professjonali fir-rigward ta' l-informazzjoni kunfidenzjali li tkun twasslet lilu waqt il-qadi ta' dmirijietu. 6. Waqt iż-żmien ta' kariga tiegħu, is-segretarju għall-protezzjoni tad-data għandu, ħlief fejn imsemmi mod ieħor f'din id-Deċiżjoni, ikun suġġett għar-regoli applikabbli lil persuni li għandhom l-istat ta' aġent temporanju fit-tifsira ta' l-Artikolu 2(a) tal-Kondizzjonijiet ta' Impjieg ta' uffiċjali oħra tal-Kommunitajiet Ewropej [7], li jinkludu l-Artikoli 12 sa 15 u 18 tal-Protokoll dwar il-Privileġġi u Immunitajiet tal-Komunitajiet Ewropej. Is-segretarju għall-protezzjoni tad-data għandu jkun fil-grad A, il-livell u grad li fih huwa impjegat għandhom jiġu determinati permezz tal-kriterji applikabbli lill-uffiċjali u lill-aġenti oħra tal-Komunitajiet. Jekk il-persuna maħtura hija diġà uffiċjal tal-Komunitajiet, għandu jiġi sekondat għaż-żmien ta' kariga tiegħu fl-interess tas-servizz bis-saħħa ta' l-Artikolu 37(a), l-ewwel inċiż, tar-Regolamenti tal-Persunal ta' l-uffiċjali tal-Komunitajiet Ewropej (Regolamenti tal-Persunal [8]. L-ewwel sentenza ta' l-aħħar paragrafu ta' l-Artikolu 37 tar-Regolamenti tal-Persunal għandhom japplikaw mingħajr preġudizzju għal paragrafu 1 ta' dan l-Artikolu. Artikolu 3 Il-Persunal 1. Is-segretarju għall-protezzjoni tad-data għandu jkun provdut bil-persunal meħtieġ għall-qadi ta' dmirijietu. Il-membri tal-persunal assenjati lis-segretarjat għall-protezzjoni tad-data għandhom jimlew il-postijiet inklużi fil-lista ta' postijiet mehmuża mas-sezzjoni ta' l-estimi-ġenerali ta' l-Unjoni Ewropea dwar il-Kunsill. 2. Fil-qadi ta' dmirijiethom il-membri tal-persunal li saret referenza għalihom fil-paragrafu 1 għandhom ikunu suġġetti esklussivament għall-istruzzjonijiet tas-segretarju għall-protezzjoni tad-data u l-korpi superviżorji konġunti u l-presidenti tagħhom. F'dak il-kuntest, m'għandhomx la jfittxu u lanqas jaċċettaw struzzjonijiet minn ebda gvern, awtorità, organizzazzjoni jew persuna ħlief għas-segretarju għall-protezzjoni tad-data u l-korpi superviżorji konġunti u l-presidenti tagħhom. 3. Minkejja l-paragrafu 2, il-persunal assenjat lis-segretarjat għall-protezzjoni tad-data għandu jkun suġġett għar-regolamenti u regoli applikabbli lill-uffiċjali oħra tal-Komunitajiet Ewropej. Fir-rigward ta' l-eżerċizzju tal-poteri mogħtija mir-Regolamenti tal-Persunal dwar il-ħatra ta' l-awtorità u poteri fil-Kondizzjonijiet ta' Impjieg ta' uffiċjali oħra tal-Komunitajiet Ewropej, l-istaff għandu jkun suġġett għall-istess regoli bħal ma huma l-uffiċjali u l-aġenti l-oħra tal-Komunitajiet Ewropej. Artikolu 4 Appoġġ amministrattiv 1. Is-Segretarjat Ġenerali tal-Kunsill għandu jipprovdi l-uffiċini u tagħmir meħtieġ għall-qadi tad-dmirijiet tas-segretarjat għall-protezzjoni tad-data. Għandu jipprovdi faċilitajiet għall-laqgħat tal-korpi konġunti superviżorji fi ħdan il-bini tal-Kunsill, li jinkludu faċilitajiet ta' interpretazzjoni. 2. Sa fejn jirrigwarda s-sejħa ta' laqgħat fil-bini tal-Kunsill, il-presidenza tal-korpi superviżorji konġunti għandhom jiffissaw dawk id-dati suġġett għal ftehim minn qabel tal-Presidenza tal-Kunsill. Artikolu 5 Finanzjament 1. L-ispejjeż amministrattivi fissi tas-segretarjat għall-protezzjoni tad-data (b'mod partikolari t-tagħmir, pagi, konċessjonijiet u spejjeż tal-persunal) għandhom jiġu allokati lis-sezzjoni ta' l-estimi ġenerali ta' l-Unjoni Ewropea dwar il-Kunsill. 2. Għandhom jitħallsu l-ispejjeż relatati direttament mal-laqgħat - mill-Kunsill, għal-laqgħat fil-bini tal-Kunsill relatata ma argumenti ta' implimentazzjoni tad-disposizzjonijiet tal-Konvenzjoni ta' Schengen kif ukoll għall-ispejjeż ta' l-ivjaġġar sabiex isiru l-kontrolli fis-C.SIS u għall-laqgħat relatati ma’ l-argumenti ta' l-implimentazzjoni tal-Konvenzjoni dwar l-Użu tat-Teknoloġija ta' l-Informazzjoni għall-Għanijiet tad-Dwana, - mill-Europol, għall-laqgħat relatati ma’ kwistjonijiet ta' implimentazzjoni tal-Konvenzjoni ta' l-Europol. Artikolu 6 Disposizzjonijiet finali 1. Din id-Deċiżjoni għandha tidħol fis-seħħ fil-jum wara li tiġi adottata mill-Kunsill. Għandha tapplika mill-1 ta' Settembru 2001. 2. Mid-data tad-dħul fis-seħħ ta' din id-Deċiżjoni, id-deċiżjonijiet u atti meħtieġa sabiex tiġi implimentata din id-Deċiżjoni jistgħu jiġu adottati. M'għandhomx jidħlu fis-seħħ qabel id-data li fiha tiġi applikabbli din id-Deċiżjoni. 3. Fid-data li fiha tiġi applikabbli din id-Deċiżjoni, id-Deċiżjoni 1999/438/KE għandha titħassar. Għandha, iżda, tkompli tapplika għall-ispejjeż ikkawżati minn ħwejjeġ qabel dik id-data. Magħmula fil-Lussemburgu, is-17 Ottubru 2000. Għall-Kunsill Il-President É. Guigou [1] ĠU C 141, tad-19.5.2000, pġ. 20. [2] Opinjoni mogħtija fil-21 ta' Settembru 2000 (għadha m'hijiex ippubblikata fil-Ġurnal Uffiċjali). [3] ĠU C 316, tas-27.11.1995, pġ. 2. [4] ĠU C 316, tas-27.11.1995, pġ. 33. [5] ĠU L 239, tat-22.9.2000, pġ. 19. [6] ĠU L 176, ta' l-10.7.1999, pġ. 34. [7] ĠU L 56, ta' l-4.3.1968, pġ. 1. Regolament kif emendat l-aħħar bil-komunikazzjoni tal-Kummissjoni (ĠU C 60, tat-2.3.1999, pġ. 11). [8] ĠU L 56, ta' l-4.3.1968, pġ. 1. Regolament kif emendat l-aħħar bil-komunikazzjoni tal-Kummissjoni (ĠU C 60, tat-2.3.1999, pġ. 11). --------------------------------------------------